รายงานพิเศษ สถานการณ์การแพร่ระบาดของเชื้อไวรัสโคโรนา
รายงานพิเศษ สถานการณ์การแพร่ระบาดของเชื้อไวรัสโคโรนาสถานการณ์การแพร่ระบาดของเชื้อไวรัสโคโรนา ยังคงต้องเฝ้าระวัง โดยหน่วยงานต่างๆ ได้หาวิธีป้องกันและรับมือมาอย่างต่อเนื่อง เช่นเดียวกับกรุงเทพมหานครที่ได้เปิดศูนย์ภาวะฉุกเฉินกรณีโรคปอดอักเสบจากเชื้อไวรัสโคโรนาสายพันธุ์ใหม่ 2019 เพื่อเตรียมความพร้อมรับมือการแพร่ระบาดของเชื้อไวรัสนี้ การแพร่ระบาดของเชื้อไวรัสโคโรนาจาก เมืองอู่ฮั่น สาธารณรัฐประชาชนจีน ยังคงเป็นปัญหาที่ส่งผลกระทบมาสู่ประเทศไทย เนื่องจากเป็นเมืองท่องเที่ยวที่ชาวต่างชาตินิยมเข้ามาท่องเที่ยวจำนวนมาก โดยเฉพาะนักท่องเที่ยงชาวจีน ซึ่งอาจจะมีการนำเชื้อไวรัสโคโรนามาแพร่ระบาดในประเทศไทยได้ โดยหน่วยงานต่างๆ ที่เกี่ยวข้องได้หาวิธีรับมือกับสถานการณ์และการป้องกันมาอย่างต่อเนื่อง ขณะเดียวกันกรุงเทพมหานครก็ได้ติดตามสถานการณ์อย่างใกล้ชิด พร้อมเตรียมความพร้อมในการรับมือ กรณีโรคปอดอักเสบจากเชื้อไวรัสโคโรนาสายพันธุ์ใหม่ 2019 โดยการทำป้ายประกาศเตือนและให้คำแนะนำกับโรงแรม ทั้ง 922 แห่งในกรุงเทพมหานคร รวมทั้งอพาท์เม้น ห้างสรรพสินค้า และแหล่งชุมชนที่มีประชาชนหนาแน่น เพื่อให้ทราบข้อมูลติดต่อเจ้าหน้าที่ หากพบว่ามีอาการเจ็บป่วย /ประชาสัมพันธ์ให้ประชาชนใส่หน้ากากอนามัย และดูแลสุขภาพอนามัยของตนเอง ตามคำแนะนำ กินร้อน ช้อนกลางล้างมือ คือ กินอาหารที่ปรุงสุกใหม่ ใช้ช้อนกลางในระหว่างร่วมโต๊ะอาหาร ล้างมือให้สะอาดอยู่เสมอ อีกทั้งได้มีการเปิดศูนย์ปฏิบัติการภาวะฉุกเฉิน Emergency Operations Center หรือ ศูนย์ EOC กรณีโรคปอดอักเสบจากเชื้อไวรัสโคโรนาสายพันธุ์ใหม่ 2019 พลตำรวจโท โสภณ พิสุทธิวงษ์ รองผู้ว่าราชการกรุงเทพมหานคร กล่าวว่า การทำงานของศูนย์ฯ นี้ จะเชื่อมต่อกับสายด่วน 1669 และ 1422 รับแจ้งกรณีที่มีประชาชนเข้าข่ายต้องเฝ้าระวัง ซึ่งเมื่อได้รับแจ้ง ทางศูนย์ฯ จะจัดรถฉุกเฉินพร้อมวัสดุและอุปกรณ์ป้องกันโรค ลงพื้นที่ไปรับผู้ป่วยมาตรวจรักษาและเฝ้าระวังการแพร่ระบาดของเชื้อไวรัสโคโรนา โดยศูนย์ฯ จะเผยแพร่ข้อมูลต่างๆ ในส่วนของกรุงเทพมหานครเท่านั้น และจะเป็นรายกรณีไป เพื่อให้ประชาชนรับทราบสถานการณ์ตามข้อมูลที่เป็นความจริงนอกจากนี้ มีหน่วยงานต่างๆ ที่เกี่ยวข้อง ลงพื้นที่แจกหน้ากากอนามัยให้แก่ประชาชนย่านเยาวราช ซึ่งเป็นจุดเป้าหมายพิเศษ เนื่องจากมีกลุ่มเสี่ยงที่เป็นชาวจีนมาจับจ่ายใช้สอยอย่างต่อเนื่อง ขณะที่ประชาชนที่เป็นคนไทยเชื้อสายจีนก็ได้พูดให้กำลังใจชาวจีนโดยขอให้สู้และผ่านสถานการณ์การแพร่ระบาดของโรคนี้ไปให้ได้อย่างไรก็ตาม กรุงเทพมหานครจะมีการประชาสัมพันธ์ข่าวสารเกี่ยวกับสถานการณ์การแพร่ระบาดของโรคผ่านสื่อ Facebook Fanpage สำนักการแพทย์ กรุงเทพมหานคร เว็บไซต์ศูนย์ข้อมูลข่าวสารความรอบรู้ด้านสุขภาพสำนักการแพทย์ เพื่อเป็นการสร้างความรู้ความเข้าใจที่ถูกต้องแก่ประชาชน สร้างความตระหนัก ลดความตื่นตระหนก และก่อให้เกิดการดูแลตนเองอย่างถูกวิธี ตามแนวทางปฏิบัติของโรงพยาบาล โดยหากพบมีอาการต้องสงสัย สามารถปรึกษา หรือสอบถามรายเอียดเพิ่มเติมทางสายด่วนสุขภาพ สำนักการแพทย์ โทร. 1646 ตลอด 24 ชั่วโมง หรือรีบพบแพทย์โดยเร็ว